Document ID: 32014R1383

EUROPA-PARLAMENTETS OG RÅDETS FORORDNING (EU) Nr. 1383/2014
af 18. december 2014
om ændring af Rådets forordning (EF) nr. 55/2008 om indførelse af autonome handelspræferencer for Republikken Moldova
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 207, stk. 2,
under henvisning til forslag fra Europa-Kommissionen,
efter fremsendelse af udkast til lovgivningsmæssig retsakt til de nationale parlamenter,
efter den almindelige lovgivningsprocedure (1), og
ud fra følgende betragtninger:
(1)
Ved Rådets forordning (EF) nr. 55/2008 (2) indførtes en specifik ordning med autonome handelspræferencer for Republikken Moldova. Denne ordning giver alle varer med oprindelse i Republikken Moldova fri adgang til EU-markedet, med undtagelse af visse landbrugsprodukter, der er anført i bilag I til forordningen, for hvilke der gives begrænsede indrømmelser enten i form af toldfritagelse inden for toldkontingenter eller nedsættelse af tolden.
(2)
Inden for rammerne af den europæiske naboskabspolitik (ENP), EU-Moldova-handlingsplanen under ENP og det østlige partnerskab har Republikken Moldova vedtaget en ambitiøs dagsorden for politisk associering og yderligere økonomisk integration med Unionen. Republikken Moldova har ligeledes gjort store fremskridt med hensyn til en tilnærmelse af lovgivningen, der fører til konvergens med Unionens lovgivning og standarder.
(3)
Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Republikken Moldova på den anden side (3) (associeringsaftalen), herunder det vidtgående og omfattende frihandelsområde, blev undertegnet den 27. juni 2014 og den midlertidige anvendelse fik virkning fra den 1. september 2014.
(4)
Den specifikke ordning med autonome handelspræferencer anvendes fortsat indtil den 31. december 2015.
(5)
For at støtte Republikken Moldovas bestræbelser for så vidt angår målsætningerne i ENP, det østlige partnerskab og associeringsaftalen og for at skabe et attraktivt og pålideligt marked for landets eksport at friske æbler, friske blommer og friske druer til spisebrug bør der gøres yderligere indrømmelser for importen af disse produkter fra Republikken Moldova til Unionen på grundlag af toldfri kontingenter.
(6)
Derudover skal visse KN-koder i bilaget til forordning (EF) nr. 55/2008 ændres for at afspejle de ændringer, der indførtes i bilag I til Rådets forordning (EØF) nr. 2658/87 (4) ved Kommissionens gennemførelsesforordning (EU) nr. 1001/2013 (5).
(7)
For at give erhvervsdrivende mulighed for at udnytte disse yderligere indrømmelser hurtigst muligt bør denne forordning træde i kraft på dagen for offentliggørelsen i Den Europæiske Unions Tidende.
(8)
I betragtning af de sæsonbetingede produktionsbelastninger er det hensigtsmæssigt at anvende de yderligere indrømmelser fra den 1. august 2014.
(9)
Forordning (EF) nr. 55/2008 bør derfor ændres i overensstemmelse hermed -
VEDTAGET DENNE FORORDNING:
Artikel 1
Bilag I, tabel 1, i forordning (EF) nr. 55/2008 erstattes af teksten i bilaget til nærværende forordning.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. august 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. december 2014.

Labels: 3
15
18